‘केरल में लगातार हो रहीं हत्याएं माकपा सरकार को बर्खास्त करें’
केरल में लगातार हो रही संघ कार्यकर्ताओं और भाजपाइयों की हत्या के विरोध में बुधवार को राष्ट्रीय सुरक्षा मंच के बैनरतले हिंदूवादियों ने धरना देकर प्रदर्शन किया। गांधी चौक सभामंच पर आयोजित इस प्रदर्शन में आरएसएस के प्रदेश पदाधिकारियों समेत सांसद चंदूलाल साहू भी शामिल हुए।
सांसद चंदूलाल साहू ने अपने संबोधन में कहा कि केरल में लाल आतंक के साए में लगातार हत्याएं हो रही हैं। इसके बावजूद केरल सरकार हाथ में हाथ धरी बैठी हैं। केरल में 1969 से अब तक 700 से अधिक संघ, भाजपा एवं अभाविप कार्यकर्ताओं की हत्या हो चुकी है। केरल की वर्तमान मार्क्सवादी सरकार के मुख्यमंत्री पर भी 1969 में संघ के कार्यकर्ता पर हमले के मामले में नामजद एफआईआर दर्ज हैं।
लगातार सरकार के संरक्षण में राष्ट्रीय विचारों का दमन किया जा रहा है। पिछले दो वर्षों में लगभग 200 से अधिक भाजपा एवं संघ कार्यकर्ताओं की हत्या इनके द्वारा की जा चुकी हैं। उन्होंने केन्द्र सरकार से मांग की कि केरल सरकार को तत्काल बर्खास्त करें।
परिणाम भुगतने को रहें तैयार
आरएसएस के प्रांत प्रचारक दीपक विस्फुते ने कहा कि संघ और बीजेपी कार्यकर्ताओं की केरल में हो रही हत्याओं को लेकर प्रदेश सरकार को तत्काल बर्खास्त कर वहां राष्ट्रपति शासन लगाया जाना चाहिए, क्योंकि केरल की सरकार के संरक्षण में सीपीएम कार्यकर्ता इंसानियत का गला घोट रहे हैं। संघ और बीजेपी कार्यकर्ताओं की राजनीतिक हत्या पर चेतावनी देते हुए उन्होंने कहा कि यदि केरल सरकार अब भी उचित कार्रवाई नहीं करती, तो इसके परिणाम भुगतने के लिए तैयार रहें। सभा को सुबोध राठी, रुपनारायण सिंह, कन्हैयालाल दाऊ, श्याम अग्रवाल ने भी संबोधित किया। धरना प्रदर्शन में महापौर अर्चना चौबे, भाजपा जिलाध्यक्ष रामू रोहरा, संमुखदास पंजवानी, हेमलता शर्मा, चेतन हिन्दूजा, महेन्द्र पंडित समेत आरएसएस, भाजपा के पदाधिकारी और कार्यकर्ता बड़ी संख्या में शामिल थे।
संघ के पदाधिकारियों ने सभा को संबोधित कर केरल सरकार को बर्खास्त करने की मांग की।
hin_Deva hin_Deva hin_Deva hin_Deva hin_Deva hin_Deva hin_Deva